Návrh

vojenského zastúpenia Slovenskej republiky pri orgánoch NATO/EÚ a návrh na vyslanie príslušníkov ozbrojených síl Slovenskej republiky do orgánov vojenského zastúpenia pri NATO/EÚ a do vojenských štruktúr NATO/EÚ

	Slovenská republika sa pri pristúpení k Severoatlantickej zmluve zaviazala, že vytvorí zastúpenie pri orgánoch NATO a vyšle svojich zástupcov do medzinárodných pozícií vo vojenských štruktúrach NATO. Vláda svojím uznesením č. 1384 v bode A.4. z 18. decembra 2002 ešte pred vstupom Slovenskej republiky do NATO zriadila Úrad vojenského predstaviteľa Slovenskej republiky pri Vojenskom výbore NATO a Kontaktný tím (Úrad národného vojenského predstaviteľa) Slovenskej republiky pri Najvyššom veliteľstve spojeneckých síl v Európe (SHAPE). Uznesením č. 431 z 5. mája 2004 zriadila Národný kontaktný tím Slovenskej republiky pri Spojeneckom veliteľstve pre transformáciu (ACT) a súhlasila so zriadením zastúpenia ozbrojených síl Slovenskej republiky vo veliteľstvách NATO/EÚ a uložila ministrovi obrany realizovať toto uznesenie. 
	Doteraz prijaté rozhodnutia vlády Slovenskej republiky neriešia zastúpenie pri vojenských orgánoch a štruktúrach Európskej únie a nedefinujú jasne národné obmedzenia, s ktorými sú vysielaní príslušníci ozbrojených síl Slovenskej republiky do vojenských štruktúr NATO/EÚ.
	V súlade s Ústavou Slovenskej republiky čl. 86, písm. k) o vyslaní príslušníkov ozbrojených síl Slovenskej republiky do zahraničia rozhoduje Národná rada Slovenskej republiky s výnimkou prípadov uvedených v článku 119, písm. o) a p), keď o vyslaní príslušníkov ozbrojených síl Slovenskej republiky rozhoduje vláda Slovenskej republiky. Vyslanie príslušníkov ozbrojených síl Slovenskej republiky do vojenských štruktúr NATO/EÚ spolu s udelením mandátu (národných obmedzení) spadá do pôsobnosti Národnej rady Slovenskej republiky. V súlade so zákonom o ozbrojených silách Slovenskej republiky č. 321/2002 Z. z., § 6,  odsek 2, písm. c) aj vytvorenie vojenského zastúpenia a medzinárodné vojenské štruktúry, do ktorých možno vyslať príslušníkov ozbrojených síl Slovenskej republiky, určuje vláda Slovenskej republiky. Z toho dôvodu treba určiť uznesením vlády Slovenskej republiky štruktúry, do ktorých budú vyslaní príslušníci ozbrojených síl Slovenskej republiky. Minister obrany Slovenskej republiky vyšle personálnym rozkazom konkrétneho príslušníka ozbrojených síl Slovenskej republiky na určený post. Túto otázku rieši predložený návrh uznesenia vlády Slovenskej republiky.
	Keďže konkrétna pozícia ponúknutá v rámci vojenských štruktúr NATO Slovenskej republike podlieha režimu ochrany utajovaných skutočností, určujú sa počty príslušníkov ozbrojených síl Slovenskej republiky súhrnne ako do vojenského zastúpenia Slovenskej republiky, tak aj na vyslanie do vojenských štruktúr NATO/EÚ. Členovia vlády i poslanci výboru Národnej rady Slovenskej republiky pred rozhodovaním dostanú ako prílohu utajovaný dokument, ktorý tieto súhrnné čísla rozpíšu do konkrétnych orgánov zastúpenia a do konkrétnych vojenských štruktúr.

A. 1) Vojenské zastúpenie Slovenskej republiky pri orgánoch NATO/EÚ a národné podporné prvky pri veliteľstvách NATO

a) Vojenské zastúpenie v rámci Stálej delegácie Slovenskej republiky pri NATO:
1. Úrad vojenského  predstaviteľa pri Vojenskom výbore NATO s poverením zastupovať Slovenskú republiku aj pri vojenských orgánoch a štruktúrach  Európskej únie v Bruseli, Belgicko,
2. Úrad národného vojenského predstaviteľa pri Najvyššom veliteľstve spojeneckých síl v Európe (SHAPE) v Monse, Belgicko,
3. Národný styčný tím ozbrojených síl Slovenskej republiky pri Spojeneckom veliteľstve pre transformáciu v Norfolku, USA.

b) Národné podporné prvky pri veliteľstvách NATO:
1. Národný podporný prvok ozbrojených síl Slovenskej republiky pri Veliteľstve spoločných síl v Brunnsume, Holandsko,                                                                                                                 
2. Národný podporný prvok ozbrojených síl Slovenskej republiky pri Veliteľstve pozemných síl v Heildebergu, Nemecko,
3. Národný podporný prvok ozbrojených síl Slovenskej republiky pri Veliteľstve vzdušných síl v Ramsteine, Nemecko,
4. Národný podporný prvok ozbrojených síl Slovenskej republiky pri Veliteľstve Mnohonárodného zboru Sever - Východ v Štetíne, Poľsko.

Príslušníci národných podporných prvkov budú riadení príslušnou zložkou Generálneho štábu ozbrojených síl Slovenskej republiky. Ako vyslaní príslušníci ozbrojených síl Slovenskej republiky v zahraničí budú vo veliteľskej podriadenosti národného vojenského predstaviteľa v SHAPE. Celkové tabuľkové počty v štruktúrach uvedených v rámci bodu A. 1) sa určujú do 40 príslušníkov ozbrojených síl Slovenskej republiky.

A. 2) Vyslanie príslušníkov ozbrojených síl Slovenskej republiky do vojenských štruktúr NATO/EÚ
	Slovenská republika ako členská krajina NATO a EÚ sa primerane svojej veľkosti a sile zúčastňuje na tvorbe medzinárodných vojenských štruktúr týchto organizácií. Do jednotlivých vojenských štruktúr jej boli pridelené stanovené počty a hodnosti, ktoré musí v určenom čase obsadiť tak, aby daná vojenská štruktúra mohla plniť svoje funkcie. NATO a EÚ očakávajú, že vyslaný príslušník Ozbrojených síl Slovenskej republiky bude mať taký mandát, aby daná vojenská štruktúra mohla plniť v celom rozsahu úlohy, ktorými ju v rámci NATO poverí Severoatlantická rada (NAC) a v rámci EÚ Politicko-bezpečnostný výbor (PSC), resp. Rada EÚ. To znamená, že príslušník ozbrojených síl Slovenskej republiky je do vojenských štruktúr NATO/EÚ vysielaný bez národných obmedzení tak, aby bol plne k dispozícií svojmu veliteľovi a plnil určené úlohy vyplývajúce z jeho funkcie nielen na mieste vyslania, ale aj mimo stáleho sídla štruktúry, napr. v štábe operácie NATO/EÚ za predpokladu, že príkazy 

a úlohy sú v súlade s platným medzinárodným právom alebo rozhodnutiami politického orgánu NATO a EÚ.

a) Vyslanie príslušníkov ozbrojených síl Slovenskej republiky je plánované do nasledujúcich vojenských štruktúr NATO:
1. výbory, medzinárodný vojenský štáb a agentúry NATO, Brusel, Belgicko,
2. Najvyššie veliteľstvo spojeneckých síl v Európe (SHAPE) v Monse, Belgicko,
3. Veliteľstvo spoločných síl v Brunnsume, Holandsko,
4. Veliteľstvo pozemných síl v Heildebergu, Nemecko,
5. Veliteľstvo vzdušných síl v Ramsteine, Nemecko,
6. Veliteľstvo spoločných síl v Neapole, Taliansko,
7. Veliteľstvo spoločných síl v Lisabone, Portugalsko,
8. Spoločné operačné stredisko letectva CAOC v Messtettene, Nemecko,
9. Agentúra NCSA pri SHAPE, Mons, Belgicko,
10. Spojenecké veliteľstvo pre transformáciu, Norfolk, USA,
11. Veliteľstvo Mnohonárodného zboru Sever-Východ, Štetín, Poľsko,
12. Ostatné štruktúry NATO a školy NATO. Ide o pozície, ktoré sú klasifikované ako tzv. dobrovoľný národný príspevok. Z celkového počtu vyslaných príslušníkov ozbrojených síl Slovenskej republiky v rámci dobrovoľného národného príspevku sa nepočíta s viac ako desiatimi osobami.

b) Vyslanie príslušníkov ozbrojených síl Slovenskej republiky do štruktúr EÚ:
výbory a agentúry EÚ, Vojenský štáb EÚ, resp. vojenské štruktúry podliehajúce Rade EÚ v Bruseli, Belgicko.

Celkové tabuľkové počty v štruktúrach uvedených v rámci bodu A. 2) sa určujú do 131 príslušníkov ozbrojených síl Slovenskej republiky.